Αποφύγετε το άτμισμα: ένας οδηγός συνομιλίας για γονείς και φροντιστές

# Εισαγωγή

## Νέοι και άτμισμα

Ένας στους τρεις εφήβους έχει δοκιμάσει το άτμισμα (vaping), και περίπου ένας στους πέντε ατμίζει επί του παρόντος. Οι σημερινοί νέοι ηλικίας 14–24 ετών είναι η πρώτη γενιά που εκτίθεται στη νικοτίνη σε μεγάλο βαθμό μέσω του ατμίσματος αντί των τσιγάρων.

Γνωρίζουμε ότι τόσο το βραχυπρόθεσμο όσο και το μακροπρόθεσμο άτμισμα είναι επικίνδυνο για την υγεία σας.

Από έρευνες έχει διαπιστωθεί ότι οι περισσότεροι ατμιστήρες που πωλούνται στην Αυστραλία περιέχουν νικοτίνη – ακόμη και όταν η συσκευασία λέει ότι δεν την περιέχουν.

Μπορεί επίσης να περιέχουν χημικές ουσίες που δεν έχουν περάσει από δοκιμαστικό έλεγχο και είναι ανασφαλείς, συμπεριλαμβανομένων των αρωματικών ουσιών.

## Πώς να χρησιμοποιείτε αυτόν τον οδηγό

Αυτός ο οδηγός θα σας βοηθήσει να προσεγγίσετε το θέμα του ατμίσματος με το παιδί σας ή με ένα νεαρό άτομο για το οποίο ενδιαφέρεστε.

Η συζήτηση για το άτμισμα μπορεί να φαίνεται κάπως δύσκολη, αλλά είναι σημαντικό να την επιχειρούμε – είναι μια συζήτηση που θα μπορούσε να αλλάξει τη ζωή τους προς το καλύτερο.

Όταν χρησιμοποιείτε αυτόν τον οδηγό, βεβαιωθείτε ότι λαμβάνετε υπόψη πώς μπορεί να επηρεάσει η δική σας συμπεριφορά το παιδί σας και πώς μπορεί το οικογενειακό περιβάλλον να επηρεάσει τη συμπεριφορά ενός νεαρού ατόμου.

Οι έρευνες έχουν δείξει ότι τα παιδιά των οποίων οι γονείς ατμίζουν είναι 64% πιο πιθανό να ατμίζουν κι αυτά, και αν ένας γονέας καπνίζει αυτή τη στιγμή, η πιθανότητα να καπνίζει και το παιδί του αυξάνεται κατά 193%.

Ετοιμαστείτε:

* Να ακούτε και να μιλάτε χωρίς επικρίσεις.
* Να δείχνετε ότι θέλετε να μάθετε και ενδιαφέρεστε για τις σκέψεις και τα συναισθήματα του παιδιού σας.
* Να παρέχετε ένα ασφαλές περιβάλλον για αμφίδρομη συνομιλία – όσο περισσότερη ασφάλεια αισθάνεται το παιδί σας, τόσο καλύτερη θα είναι η συνομιλία σας και τόσο περισσότερο θα μπορείτε να το βοηθήσετε.

## Μεταρρυθμίσεις της Αυστραλιανής Κυβέρνησης

Η Αυστραλιανή Κυβέρνηση έχει αλλάξει τους νόμους σχετικά με τους ατμιστήρες και το άτμισμα για να προστατεύσει τους νέους από τις αρνητικές επιπτώσεις του ατμίσματος και της εξάρτησης από τη νικοτίνη.

* Από την 1η Ιουλίου 2024, όλοι οι ατμιστήρες μπορούν να πωλούνται μόνο από φαρμακείο. Είναι παράνομο για καταστήματα λιανικής εκτός των φαρμακείων να πωλούν οποιοδήποτε είδος ατμιστήρα.
* Από την 1η Οκτωβρίου 2024, τα άτομα 18 ετών και άνω δεν θα χρειάζονται ιατρική συνταγή για να αγοράσουν ατμιστήρες που περιέχουν νικοτίνη, αλλά πρέπει να μιλήσουν με έναν φαρμακοποιό πριν τους αγοράσουν. Άτομα κάτω των 18 ετών θα εξακολουθούν να χρειάζονται ιατρική συνταγή.

Ο νόμος θέτει στο στόχαστρο την εμπορική και εγκληματική προμήθεια ατμιστήρων. Τα άτομα, συμπεριλαμβανομένων των νέων κάτω των 18 ετών, που φέρουν μαζί τους ατμιστήρα για προσωπική χρήση, δεν θα βρίσκονται στο στόχαστρο σύμφωνα με τις νομοθετικές αλλαγές.

Διαβάστε περισσότερα σχετικά με τους νέους κανονισμούς για τους ατμιστήρες στην ενότητα Μεταρρυθμίσεις του κανονισμού για τους ατμιστήρες (https://www.tga.gov.au/products/unapproved-therapeutic-goods/vaping-hub/reforms-regulation-vapes) ή στο tga.gov.au (https://www.tga.gov.au/)

# Σχετικά με το άτμισμα

## Τι είναι το άτμισμα;

Το άτμισμα είναι η χρήση ενός ηλεκτρονικού τσιγάρου, ή «ατμιστήρα» (‘vape’), μιας συσκευής που λειτουργεί με μπαταρία και μπορεί να μοιάζει με τσιγάρο, πούρο, πίπα ή USB. Το αεροζόλ (νέφος ή ατμός) από τους ατμιστήρες παράγεται από τη θέρμανση υγρών χημικών ουσιών που εισπνέονται.

Οι ατμιστήρες παρέχουν νικοτίνη στο άτομο που τους χρησιμοποιεί και μιμούνται τις ενέργειες και τις αισθήσεις του καπνίσματος. Αυτό συνήθως αναφέρεται ως «άτμισμα» (‘vaping’).

Οι ατμιστήρες vapes, mods, tank systems, e-cigs και στυλό vape είναι όλοι μορφές ηλεκτρονικών τσιγάρων.

## Τι περιέχουν οι παράνομοι ατμιστήρες;

Πάνω από 200 μοναδικές χημικές ουσίες έχουν βρεθεί σε παράνομους ατμιστήρες, συμπεριλαμβανομένης της φορμαλδεΰδης, της νικοτίνης και των βαρέων μετάλλων.

Οι περισσότεροι ατμιστήρες στην Αυστραλία περιέχουν νικοτίνη – ακόμη και όταν η συσκευασία λέει ότι δεν την περιέχουν.

Οι παράνομοι ατμιστήρες μπορεί να περιέχουν υψηλά επίπεδα νικοτίνης. Η ετικέτα είναι απίθανο να λέει πόση νικοτίνη περιέχουν.

Οι ατμιστήρες μπορεί να περιέχουν επικίνδυνες ουσίες στα υγρά και τα αεροζόλ. Ορισμένες χημικές ουσίες που βρίσκονται σε ατμιστήρες είναι γνωστό ότι προκαλούν καρκίνο, όπως:

* φορμαλδεΰδη (χρησιμοποιείται σε βιομηχανικές κόλλες και για τη διατήρηση πτωμάτων σε νοσοκομεία και γραφεία κηδειών)
* ακετόνη (το ασετόν που βρίσκεται σε ορισμένα προϊόντα αφαίρεσης βερνικιού νυχιών)
* ακεταλδεΰδη (χρησιμοποιείται σε χημικές ουσίες, αρώματα και πλαστικά)
* ακρολεΐνη (συχνά απαντάται σε ζιζανιοκτόνα)
* βαρέα μέταλλα όπως το νικέλιο, ο κασσίτερος και ο μόλυβδος.

## Το άτμισμα και η σωματική και ψυχική σας υγεία

Το βραχυπρόθεσμο και μακροπρόθεσμο άτμισμα είναι επικίνδυνο για την υγεία του παιδιού σας.

Μπορεί να εκδηλώσει:

* φλεγμονή των πνευμόνων και ερεθισμό του λαιμού
* επίμονο βήχα και συριγμό
* αναπνευστικά προβλήματα
* δύσπνοια
* μόνιμη βλάβη των πνευμόνων
* ναυτία
* δηλητηρίαση από νικοτίνη
* εξάρτηση από τη νικοτίνη.

Η νικοτίνη στους ατμιστήρες είναι εξαιρετικά εθιστική και μπορεί επίσης να επηρεάσει την ψυχική του υγεία.

Το άτμισμα μπορεί να βλάψει τον εγκέφαλο, ο οποίος εξακολουθεί να αναπτύσσεται έως την ηλικία των 25-30 ετών. Το άτμισμα μπορεί να βλάψει μέρη του εγκεφάλου που ελέγχουν την προσοχή, τη μάθηση και τη μνήμη. Μπορεί επίσης να αυξήσει τις πιθανότητες χρήσης άλλων εθιστικών ουσιών.

Μπορεί να εμφανίσει συμπτώματα στέρησης της νικοτίνης που περιλαμβάνουν:

* αλλαγές διάθεσης
* δυσκολία συγκέντρωσης
* αίσθημα νευρικότητας, ανησυχίας, ευερεθιστότητας ή/και άγχους.

## Τι είναι τα συμπτώματα στέρησης και η σφοδρή επιθυμία για νικοτίνη;

Οι περισσότεροι ατμιστήρες περιέχουν νικοτίνη, η οποία είναι εθιστική. Όσο περισσότερο ατμίζουν οι άνθρωποι, τόσο περισσότερο συνηθίζει ο εγκέφαλος και το σώμα στην παρουσία της νικοτίνης, πράγμα που σημαίνει ότι η εξάρτηση από τη νικοτίνη μπορεί να αναπτυχθεί γρήγορα.

Η νικοτίνη ενεργοποιεί υποδοχείς στον εγκέφαλο, απελευθερώνοντας μια εγκεφαλική χημική ουσία που ονομάζεται ντοπαμίνη, η οποία σας κάνει να αισθάνεστε όμορφα.

Καθώς τα επίπεδα νικοτίνης στο σώμα εξασθενίζουν, ο εγκέφαλος «λαχταρά» περισσότερη ντοπαμίνη.

Μόλις εδραιωθεί η εξάρτηση από τη νικοτίνη, οι άνθρωποι θα βιώνουν συμπτώματα στέρησης χωρίς αυτήν, πράγμα που μπορεί να καταστήσει δύσκολη τη διακοπή του ατμίσματος.

Όταν σταματήσει κάποιος να ατμίζει, το επίπεδο νικοτίνης στο αίμα μειώνεται. Αυτό μπορεί να προκαλέσει αρνητικά συναισθήματα (όπως αίσθημα έντασης και ευερεθιστότητας, δυσκολία συγκέντρωσης ή αίσθημα κατάθλιψης), σωματικά συμπτώματα (όπως βήχα, ξηρολαιμία και ξηροστομία, και ζάλη) και ισχυρές παρορμήσεις για άτμισμα.

Αυτό αποτελεί εθισμό στη νικοτίνη.

# Αρχίζοντας τη συνομιλία

## Ξεκινήστε τη συζήτηση νωρίς

Ένας από τους πιο συνηθισμένους λόγους για τους οποίους δοκιμάζουν οι νέοι το άτμισμα είναι η περιέργεια. Ξεκινώντας μια συζήτηση νωρίς με το παιδί σας, ή ένα νεαρό άτομο για το οποίο ενδιαφέρεστε, θα το βοηθήσετε να είναι καλύτερα προετοιμασμένο ώστε να λαμβάνει ενημερωμένες αποφάσεις εάν του προσφερθεί ατμιστήρας.

## Επιλέξτε τον σωστό χρόνο και τόπο

Γι’ αυτή τη συνομιλία προσπαθήστε να επιλέξετε κάποια στιγμή που το παιδί σας δεν νιώθει βιασύνη και να διεξάγετε τη συζήτηση σε ένα μέρος όπου αισθάνεται χαλαρά. Επιλέγοντας ένα μέρος που κάνει και τους δυο σας να αισθάνεστε άνετα, θα έχετε και οι δύο την τάση να μιλήσετε πιο ανοιχτά.

## Μην κάνετε υποθέσεις

Αν νομίζετε ότι το παιδί σας μπορεί να έχει δοκιμάσει το άτμισμα, προσπαθήστε να αποφύγετε να επιρρίψετε κατηγορίες. Δεν συνιστάται να ελέγχετε τον χώρο του παιδιού σας αναζητώντας αποδεικτικά στοιχεία, επειδή αυτό μπορεί να υπονομεύσει την εμπιστοσύνη.

## Αποφεύγετε τις επικρίσεις ή τα κηρύγματα

Να είστε έτοιμοι να ακούσετε την άποψή του και να επιτρέψετε μια αμφίδρομη συνομιλία. Μπορεί να βοηθήσει πολύ το να είστε προσεκτικοί, διατηρώντας τον σεβασμό στη γλώσσα του σώματός σας και στον τόνο της φωνής σας.

## Κάνετε ανοιχτές ερωτήσεις

Αντί να κάνετε ερωτήσεις που απαντώνται με ένα «ναι» ή «όχι», να κάνετε ανοιχτές ερωτήσεις που ενθαρρύνουν μια συνομιλία. Αν έχετε πραγματικό ενδιαφέρον για τη συζήτηση και δείχνετε ότι θέλετε να μάθετε, το παιδί σας είναι λιγότερο πιθανό να πάρει αμυντική στάση.

Να κάνετε ερωτήσεις όπως:

* Τι νομίζεις για το άτμισμα;
* Τι νομίζεις αν δεις τους φίλους σου να ατμίζουν;
* Ξέρεις τι περιέχει ένας ατμιστήρας;
* Ξέρεις πώς μπορεί το άτμισμα να βλάψει την υγεία σου;

# Κατά τη διάρκεια της συνομιλίας

## Απλά ακούστε με προσοχή

Δώστε στο παιδί σας την ευκαιρία να μιλήσει και να εκφράσει τις σκέψεις και τα συναισθήματά του. Ακούστε χωρίς επικρίσεις και επιβεβαιώστε τα συναισθήματά του.
Αυτό θα το ενθαρρύνει να σας μιλήσει ανοιχτά.

## Δώστε ακριβείς πληροφορίες και μην υπερβάλλετε

Μοιραστείτε πραγματικές πληροφορίες σχετικά με το άτμισμα, συμπεριλαμβανομένων των κινδύνων για τη σωματική και ψυχική υγεία. Να είστε ειλικρινείς, αλλά αποφεύγετε τη χρήση τακτικών εκφοβισμού και υπερβολών στα σχόλιά σας.

## Συζητήστε την πίεση των συνομηλίκων

Μιλήστε για την επιρροή των φίλων και του κοινωνικού περιβάλλοντος στη λήψη αποφάσεων. Βοηθήστε το παιδί σας να καταλάβει πώς να αντισταθεί στην πίεση των συνομηλίκων και να κάνει υγιείς επιλογές.

Βοηθήστε το να καταπολεμήσει τον φόβο της απώλειας φίλων, ενισχύοντας την ιδέα ότι οι φιλίες βασίζονται σε κάτι περισσότερο από το άτμισμα και ότι οι περισσότεροι νέοι δεν ατμίζουν.

Μερικοί από τους λόγους για τους οποίους οι νέοι μπορεί να δοκιμάσουν το άτμισμα περιλαμβάνουν:

* περιέργεια
* επιθυμία συνταύτισης με τους φίλους τους
* ελκυστικότητα των διαφορετικών γεύσεων
* για να αντιγράψουν ηθοποιούς, μοντέλα ή «παράγοντες επιρροής» (influencers) σε κινηματογραφικές ταινίες, βιντεοπαιχνίδια ή μέσα κοινωνικής δικτύωσης
* επιθυμία να φαίνονται ότι μεγάλωσαν και να διεκδικήσουν την ανεξαρτησία τους
* μίμηση ενηλίκων ή μεγαλύτερων αδελφών που καπνίζουν ή ατμίζουν
* μια λανθασμένη άποψη ότι το άτμισμα είναι ασφαλέστερο από το κάπνισμα.

Εάν η συζήτηση πηγαίνει καλά, ρωτήστε το παιδί σας πώς είχε αποφύγει τη χρήση ατμιστήρων στο παρελθόν όταν του προσφέρθηκαν. Αυτή είναι μια ευκαιρία να συζητήσετε τι είχε αποτέλεσμα τότε και τι του προξένησε δυσκολία ή ντροπή να πει «όχι».

Υπενθυμίστε στο παιδί σας ότι οι περισσότεροι άνθρωποι δεν ατμίζουν, οπότε δεν θα αποτελεί εξαίρεση αν πει όχι. Δώστε του μερικές ιδέες για το πώς να πει «όχι» εάν του προσφερθεί ξανά ατμιστήρας, για παράδειγμα:

* «Όχι, ευχαριστώ, δεν το συνηθίζω»
* «Δεν μου αρέσει πια»
* «Μου προκαλεί πονοκέφαλο»
* «Έχω δοκιμάσει αυτό το άρωμα και δεν μου αρέσει»
* «Δεν θέλω να σπαταλάω τα χρήματά μου»

## Επικεντρωθείτε στην υγεία και εξηγήστε τις ανησυχίες σας

Επικεντρωθείτε στο πόσο νοιάζεστε για το παιδί σας και θέλετε να είναι υγιές. Εάν ατμίζει, μπορείτε να εξηγήσετε πόσο ανησυχείτε για τη νικοτίνη και τον εθισμό, καθώς και για τις επιπτώσεις που θα έχει αυτό στην υγεία του.

## Μιλώντας στο παιδί σας όταν αυτό δεν ενδιαφέρεται για το άτμισμα ή είναι εναντίον του

Το παιδί σας δεν ατμίζει. Μπορεί να το έχει δοκιμάσει στο παρελθόν και να έχει αποφασίσει ότι δεν του ταιριάζει.

* Τονίστε την επιδοκιμασία σας για την απόφασή του να μην ατμίζει.
* Υπενθυμίστε του ότι οι περισσότεροι νέοι δεν ατμίζουν.
* Διερευνήστε πόσα γνωρίζει για τις βλάβες και τους κινδύνους του ατμίσματος. Ρωτήστε το αν έχει απορίες και συμπληρώστε τυχόν κενά στις γνώσεις του.
* Αν παραδεχτεί ότι έχει δοκιμάσει το άτμισμα, αποφύγετε τις επικρίσεις ή τα κηρύγματα. Ακούστε το με προσοχή και κρατήστε τη συνομιλία αμφίδρομη.
* Δεν χρειάζεται να το πείσετε για τους κινδύνους του ατμίσματος, αλλά μπορείτε να τονίσετε τις αρνητικές επιπτώσεις και να υποστηρίξετε την απόφασή του να μην ατμίζει.
* Βοηθήστε το με το πώς να αντιμετωπίζει ή να υποστηρίζει έναν φίλο που ατμίζει.
* Δείχνετε ότι θέλετε να μάθετε και ενδιαφέρεστε για τις σκέψεις και τα συναισθήματα του παιδιού σας.

## Μιλώντας στο παιδί σας που έχει μπει στον πειρασμό να δοκιμάσει το άτμισμα ή έχει φίλους που ατμίζουν

Δεν νομίζετε ότι το παιδί σας έχει δοκιμάσει το άτμισμα, αλλά δείχνει περιέργεια για το άτμισμα ή του έχει προσφερθεί ατμιστήρας στο παρελθόν. Μπορεί να μην ξέρει τι να κάνει αν του προσφερθεί ατμιστήρας.

* Ενισχύστε την απόφασή του να μην ατμίζει.
* Υπενθυμίστε του ότι οι περισσότεροι νέοι δεν ατμίζουν.
* Αντιμετωπίστε την περιέργειά του για το άτμισμα με πραγματικά στοιχεία, όχι με φόβο.
* Πολλοί νέοι είναι έντονα κατά του καπνίσματος. Υπενθυμίστε στο παιδί σας ότι οι ατμιστήρες έχουν παρόμοιες επιβλαβείς επιπτώσεις στην υγεία (συμπεριλαμβανομένου του βήχα, της δύσπνοιας και της ναυτίας) με τα τσιγάρα. Αυτό οφείλεται στο γεγονός ότι οι περισσότεροι ατμιστήρες που πωλούνται στην Αυστραλία περιέχουν επίσης νικοτίνη, ακόμη και αν λένε ότι δεν την περιέχουν.
* Εξηγήστε του ότι πολλοί έφηβοι που ατμίζουν επιθυμούν να μην το είχαν ξεκινήσει, και λένε ότι προκαλεί εθισμό πολύ πιο γρήγορα από ό,τι νόμιζαν.
* Εάν το παιδί σας σάς μιλάει ανοιχτά, ρωτήστε το πώς κατάφερε να αποφύγει τη χρήση ατμιστήρων όταν του προσφέρθηκαν. Συζητήστε τι ήταν αποτελεσματικό και ποιες είναι μερικές περιστάσεις όπου βρήκε δυσκολίες ή ένιωθε αμηχανία.
* Βοηθήστε το να ξεπεράσει τον φόβο της απώλειας φίλων, τονίζοντας ότι οι φιλίες βασίζονται σε κάτι περισσότερο από το άτμισμα.

## Μιλώντας στο παιδί σας που ατμίζει περιστασιακά ή συχνά

Το παιδί σας πειραματίζεται με το άτμισμα. Δεν νομίζει ότι θα αναπτύξει εθισμό.

* Πείτε του ότι οι ειδικοί υγείας λένε ότι δεν υπάρχει ασφαλής τρόπος ατμίσματος.
* Υπενθυμίστε του ότι πολλοί νέοι μετανιώνουν που άρχισαν κάποτε να ατμίζουν λόγω του εθισμού στη νικοτίνη.
* Υπενθυμίστε του ότι ακόμη και η «ελαφριά» ή «κοινωνική» χρήση μπορεί να του προκαλέσει βλάβη στους πνεύμονες.
* Προσπαθήστε να αναφερθείτε στο γιατί ατμίζει. Ενισχύστε την ιδέα ότι οι φιλίες βασίζονται σε κάτι περισσότερο από το άτμισμα.
* Υπενθυμίστε του ότι η νικοτίνη είναι εθιστική και μόλις αρχίσει να ατμίζει τακτικά, είναι πιθανός ο εθισμός στη νικοτίνη. Εξηγήστε την επιστημονική βάση για τη στέρηση της νικοτίνης και τη σφοδρή επιθυμία γι’ αυτήν.
* Πείτε του ότι οι περισσότεροι ατμιστήρες περιέχουν νικοτίνη – ακόμη και αν η συσκευασία λέει ότι δεν την περιέχουν.

## Μιλώντας στο παιδί σας που είναι εθισμένο στο άτμισμα

Το παιδί σας είναι εθισμένο στο άτμισμα και θέλει βοήθεια για να σταματήσει.

* Ενθαρρύνετέ το και υποστηρίξτε την πορεία του προς τη διακοπή του ατμίσματος.
* Αν πει ότι έχει προσπαθήσει να μειώσει ή να σταματήσει το άτμισμα προηγουμένως, ρωτήστε το τι έκανε, τι το δυσκόλεψε τότε και τι θα το διευκόλυνε τώρα.
* Υπενθυμίστε του ότι οι ειδικοί υγείας λένε ότι δεν υπάρχει ασφαλής τρόπος ατμίσματος.
* Εξηγήστε του ότι υπάρχουν πόροι και υπηρεσίες υποστήριξης για να το βοηθήσουν να σταματήσει. Μπορεί να νομίζει ότι είναι πολύ δύσκολο να το κόψει – μην αμφισβητήσετε αυτά τα συναισθήματα. Προσφέρετέ του την υποστήριξή σας στην αναζήτηση βοήθειας.
* Υπενθυμίστε του ότι είναι φυσιολογικό να νιώθει σφοδρή επιθυμία για άτμισμα και να δυσκολεύεται να το κόψει. Δεν θα πρέπει αυτό να του προκαλεί κατάθλιψη. Πολλοί άνθρωποι έχουν διαπιστώσει ότι χρειάζονται λίγες απόπειρες πριν απεξαρτηθούν εντελώς από το άτμισμα. Ανατρέξτε στην ενότητα υποστήριξης και πόρων σε αυτόν τον οδηγό για υπηρεσίες που βοηθούν τους νέους να σταματήσουν το άτμισμα.

# Συνεχίστε να έχετε συνομιλίες

Θεωρήστε τις συνομιλίες σας με το παιδί σας σχετικά με το άτμισμα ως «εν εξελίξει». Όπως και οτιδήποτε δύσκολο ή απαιτητικό, θα καταστεί ευκολότερο με την πρακτική.

Μπορεί να χρειαστούν λίγες προσπάθειες πριν συζητήσει αυτό το θέμα μαζί σας. Αλλά μόλις το κάνει, θα είναι πιο πιθανό να μιλήσει γι’ αυτό ξανά και πιο ανοιχτά μαζί σας.

## Τι πρέπει να προσέχετε

* Αν το παιδί σας ατμίζει για να κάνει κέφι με φίλους, ενθαρρύνετέ το να σκεφτεί πιο υγιείς τρόπους διασκέδασης.
* Αν νομίζετε ότι το παιδί σας ατμίζει για να το βοηθήσει στη διαχείριση του άγχους, του στρες ή συναισθημάτων θλίψης, αναγνωρίστε αυτά τα ερεθίσματα δείχνοντας στοργή. Αυτή είναι μια ευκαιρία να τονίσετε τον αρνητικό αντίκτυπο του ατμίσματος και της νικοτίνης στην ψυχική υγεία. (Ανατρέξτε στην ενότητα «Υποστήριξη και Πόροι» για συνδέσμους προς υπηρεσίες υποστήριξης).
* Εάν το παιδί σας έχει ή είχε δικό του ατμιστήρα, η χρήση του μπορεί να κλιμακωθεί και να διακινδυνεύσει εθισμό.
* Εάν το παιδί σας έχει ατμίσει στο παρελθόν, να είστε σε επιφυλακή για το ενδεχόμενο ότι μπορεί να αρχίσει να καπνίζει τσιγάρα ή να αρχίσει να χρησιμοποιεί άλλα προϊόντα νικοτίνης, όπως σακουλάκια νικοτίνης (pouches).

## Τι θα πρέπει να θυμάστε

* Τονίστε ότι η νικοτίνη είναι μια βραχυπρόθεσμη λύση και αν τη χρησιμοποιεί τακτικά, είναι πολύ πιθανός ένας εθισμός στη νικοτίνη. Εξηγήστε την επιστημονική βάση για τη στέρηση της νικοτίνης και τη σφοδρή επιθυμία γι’ αυτήν.
* Εάν το παιδί σας μιλάει για τους φίλους του που ατμίζουν για να αντεπεξέλθουν σε άγχος ή θλίψη, συζητήστε υγιέστερους τρόπους αντιμετώπισης αυτών των συναισθημάτων, όπως η άσκηση, η υγιεινή διατροφή και η χρήση υπηρεσιών υποστήριξης όπως η headspace.
* Κριτικάρετε τους ατμιστήρες ως προϊόν, μην επικρίνετε τους ανθρώπους που ατμίζουν. Οι νέοι μπορεί να χάσουν το ενδιαφέρον τους στη συζήτηση αν αισθανθούν ότι κρίνετε τους φίλους τους που ατμίζουν.

# Υποστήριξη και πόροι

Η εύρεση της σωστής υποστήριξης μπορεί να βοηθήσει το παιδί σας να κόψει το άτμισμα με επιτυχία. Υπενθυμίστε του ότι δεν είναι μόνος σε αυτό το ταξίδι.

Εάν ατμίζει και σκέφτεται να το κόψει, υπάρχουν πολλές επιλογές και πόροι για να το υποστηρίξουν και να το παρακινήσουν.

Ακολουθούν λίγα γρήγορα βήματα για να το βοηθήσουν να ξεκινήσει:

* Μιλήστε στον γιατρό σας (GP) ή έναν έμπιστο επαγγελματία υγείας (https://www.healthdirect.gov.au/australian-health-services) για βοήθεια σχετικά με την εξάρτηση από τη νικοτίνη.
* Τηλεφωνήστε στην Quitline στο13 7848
* Κατεβάστε την εφαρμογή My QuitBuddy (https://www.health.gov.au/resources/apps-and-tools/my-quitbuddy-app) για να ορίσετε στόχους και υπενθυμίσεις όσον αφορά τη διακοπή. Η εφαρμογή My QuitBuddy περιλαμβάνει χρήσιμες πληροφορίες και ιδέες για να σας βοηθήσει να προγραμματίσετε και να κόψετε το άτμισμα με επιτυχία. Ενδέχεται να ισχύουν περιορισμοί ηλικίας – ελέγξτε το κατάστημα εφαρμογών σας για λεπτομέρειες.

## Βοήθεια και υποστήριξη για το παιδί σας

### Quitline (https://www.health.gov.au/contacts/quitline?language=en)

Για υποστήριξη ώστε να σταματήσετε το κάπνισμα ή το άτμισμα, συνδεθείτε με την Quitline. Καλέστε το 13 7848 (Δευτέρα έως Παρασκευή, 8πμ - 8μμ) για να μιλήσετε με ειδικευμένους συμβούλους της Quitline που είναι έτοιμοι να σας υποστηρίξουν στην πορεία σας να τα σταματήσετε. Ή στείλτε μήνυμα στο WhatsApp ή Facebook Messenger @QuitVic, κάντε ζωντανή συνομιλία μέσω του quit.org.au (https://www.quit.org.au/) ή ζητήστε να σας καλέσουμε εμείς σε χρόνο που σας βολεύει. Δεν είστε μόνοι. Η Quitline είναι στη διάθεσή σας για να σας βοηθήσει.

* 13 7848
* Ιστότοπος Quitline (https://www.quit.org.au/)

### Kids Helpline (https://www.health.gov.au/contacts/kids-helpline?language=en)

Η Kids Helpline (Γραμμή Βοήθειας Παιδιών) προσφέρει δωρεάν, ιδιωτική και εμπιστευτική συμβουλευτική υπηρεσία μέσω τηλεφώνου και διαδικτύου σε νέους ηλικίας από 5 έως 25 ετών. Η υπηρεσία διατίθεται 24 ώρες το 24ωρο, από οπουδήποτε στην Αυστραλία.

* 1800 551 800
* Ιστότοπος Kids Helpline (https://kidshelpline.com.au/)

### Beyond Blue (https://www.health.gov.au/contacts/beyond-blue?language=en)

Η υπηρεσία Beyond Blue προσφέρει πληροφορίες και υποστήριξη για να βοηθήσει όλους στην Αυστραλία να έχουν την καλύτερη δυνατή ψυχική υγεία, ανεξάρτητα από την ηλικία τους, και όπου κι αν ζουν.

* 1300 224 636
* Ιστότοπος Beyond Blue (https://www.beyondblue.org.au/)

### Headspace (https://www.health.gov.au/contacts/headspace?language=en)

Η headspace είναι υπηρεσία υποστήριξης ψυχικής υγείας για νέους και τις οικογένειές τους που εστιάζεται στην έγκαιρη παρέμβαση. Οι νέοι ηλικίας μεταξύ 12 και 25 ετών που αντιμετωπίζουν προβλήματα ψυχικής υγείας μπορούν να επικοινωνήσουν με την headspace μέσω διαδικτύου ή τηλεφώνου για πρόσβαση σε υπηρεσίες υποστήριξης από 9πμ έως 1πμ Κανονική Ώρα Ανατολικής Αυστραλίας, 7 ημέρες την εβδομάδα ή μπορούν να επισκεφθούν το τοπικό τους κέντρο της headspace.

* 1800 650 890
* Ιστότοπος headspace (https://headspace.org.au/)

## Βοήθεια και υποστήριξη για εσάς

Μπορείτε επίσης να μιλήσετε σε έναν σύμβουλο της Quitline για οποιεσδήποτε ανησυχίες που έχετε και να λάβετε περαιτέρω συμβουλές για το τι μπορείτε να κάνετε ως γονέας ή φροντιστής, ή πώς να ξεκινήσετε μια συνομιλία με το παιδί σας.

Πώς να επικοινωνήσετε με την Quitline:

* Καλέστε το 13 7848 (Δευτέρα έως Παρασκευή, 8πμ - 8μμ)
* Ξεκινήστε μια συνομιλία μέσω Facebook Messenger ή Whatsapp (https://www.quit.org.au/ways-to-get-in-touch) (VIC, SA, NT και WA)
* Ζητήστε να σας τηλεφωνήσουμε εμείς (https://www.quit.org.au/request-callback) ή επικοινωνήστε με ζωντανή συνομιλία στο quit.org.au (https://www.quit.org.au/)

### Πρόσθετοι πόροι

* Alcohol and Drug Foundation (Ίδρυμα Αλκοόλ και Ναρκωτικών) – Μιλώντας για το άτμισμα με τους νέους (https://adf.org.au/talking-about-drugs/vaping/vaping-youth/talking-about-vaping/)
* VicHealth – Οδηγός συνομιλίας ατμίσματος για γονείς (https://www.vichealth.vic.gov.au/resources/resource-download/vaping-conversation-guide-parents)
* Australian Government Department of Health and Aged Care (Υπουργείο Υγείας και Φροντίδας Ηλικιωμένων της Αυστραλιανής Κυβέρνησης) – Σχετικά με το άτμισμα και τα ηλεκτρονικά τσιγάρα (https://www.health.gov.au/topics/smoking-vaping-and-tobacco/about-vaping)
* Australian Government Department of Health and Aged Care (Υπουργείο Υγείας και Φροντίδας Ηλικιωμένων της Αυστραλιανής Κυβέρνησης) – Το άτμισμα και εσείς (https://www.health.gov.au/vaping)
* Healthdirect – Άτμισμα (https://www.healthdirect.gov.au/vaping)
* [Quit.org.au](https://www.quit.org.au/%29) (https://www.quit.org.au/)
* vapingfacts.org.au - Πληροφορίες που θα σας βοηθήσουν να μιλήσετε για τους κινδύνους του ατμίσματος με τους νέους (https://www.vapingfacts.org.au/)

Να θυμάστε ότι πολλοί νέοι έχουν διαπιστώσει ότι χρειάζονται λίγες απόπειρες πριν απεξαρτηθούν εντελώς από το άτμισμα. Είναι σημαντικό να τους ενθαρρύνετε να συνεχίσουν να προσπαθούν, ακόμη και αν χρειαστούν λίγες απόπειρες πριν το σταματήσουν εντελώς.

Για περισσότερες πληροφορίες και βοήθεια για να κόψετε το άτμισμα, επισκεφθείτε το health.gov.au/vaping (https://www.health.gov.au/vaping), quit.org.au (https://www.quit.org.au/), κατεβάστε την εφαρμογή My QuitBuddy https://www.health.gov.au/resources/apps-and-tools/my-quitbuddy-app) ή μιλήστε σε έναν επαγγελματία υγείας.

# Ευχαριστίες

Το περιεχόμενο αυτού του εγγράφου έχει καταρτιστεί από τεκμηριωμένα μέσα που αναπτύχθηκαν από τις υπηρεσίες Quit, VicHealth σε συνεργασία με τους φορείς Behaviour Change Collaborative, Alcohol and Drug Foundation και HealthDirect.

Βρείτε υποστήριξη health.gov.au/vaping https://www.health.gov.au/resources/apps-and-tools/my-quitbuddy-app)